Αναρχοφεμινιστής

Και θηλυκό: *αναρχοφεμινίστρια*. Αυτός/ή που πιστεύει ότι ο φεμινισμός ως ειδικό αίτημα ενάντια στην πατριαρχία ευοδούται καλύτερα στο πλαίσιο μιας συνολικής αναρχικής στάσης ενάντια σε κάθε αρχή και εξουσία. Περισσότερα στη Βικούλα.

ΠΑΡΑΔΕΙΓΜΑΤΑ

1. Αν και μισογύνης ερωτεύτηκε την Λίλιαν, μία **αναρχοφεμινίστρια** με την οποία και απέκτησε τον Μάιο του 1976 την Νιουνιού. Έτσι την φώναζαν στα Εξάρχεια γιατί την είχαν συνηθίσει να φωνάζει, ζητώντας να πιει γάλα ΝΟΥΝΟΥ. Ο Νικόλας μέχρι που έφυγε από τη ζωή στις 17 Μαρτίου του 1988 μεγάλωνε μόνος του την κόρη του, με την βοήθεια των φίλων του. *’’Πανάθεμά σε φύση, γεννήσαμε κορίτσι. Κι εσύ σαν τη μαμά σου, το θες ομοίωμά σου’’.* Βέβαια στα χαρτιά δεν αναγνωρίστηκε ποτέ σαν κόρη του εξαιτίας του ιδιαίτερου χαρακτήρα του και της σχέσης του με την γραφειοκρατεία. Όταν απεβίωσε την αναγνώρισε σαν κόρη του γιου του ο παππούς της. (Για τον Νικόλα Άσιμο).
2. Αναρχία, (αναρχο)φεμινισμός, BDSM τζιαι μάγισσες ή μια κουίαρ, **αναρχοφεμινίστρια**, μαζοχίστρια/υποτακτική μάγισσα διεκδικεί χώρο ύπαρξης τζιαι απαντά σε διάφορες αξιώσεις που ακούει συχνά. Σημ: το κείμενο το είχα γράψει με αφορμή συγκεκριμένα συγκείμενα και ως απάντηση στην ακύρωση κάποιων επιθυμιών από άτομα που τοποθετούνται στον α/α/α χώρο, αδυνατώντας ή αρνούμεν@ να καταλάβουν πως η καταπίεση μπορεί και λειτουργεί σε διάφορα επίπεδα, όπως όμως και η ενδυνάμωση, αλλά και η κάβλα. και πως ο δικός τους λόγος πολλές φορές καταπιέζει, ιδιαίτερα φεμινίστριες και κουίαρ άτομα. Αναδημοσιεύοντάς το σήμερα εδώ νιώθω την ανάγκη να διευκρινήσω πως η καταπίεση μπορεί και λειτουργεί και εντός των φεμινιστικών και κουίαρ κοινοτήτων. το κείμενο μιλά για το πως κάποιες μορφές άσκησης συναινετικής εξουσίας εντός bdsm πλαισιών μπορούν και λειτουργούν ενδυναμωτικά. οφείλω όμως να αναγνωρίσω εδώ πως κάποτε ο (δημόσιος) λόγος που εκφράζεται γύρω από αυτές τις bdsm/φετιχιστικές εμπειρίες μπορεί και είναι καταπιεστικός έναντι άλλων ανθρώπων. ιδιαίτερα όταν ξεχνά να επισημάνει τα συναινετικά πλαίσια αυτών των προσωπικών εμπειριών, αγνοώντας μάλιστα τις εμπειρίες άλλων ατόμων με τον φετιχισμό και την άσκησή του σε καθόλου συναινετικά πλαίσια. το σεξ ποζιτίβιτι και η απενεχοποίηση της επιθυμίας είναι τέλεια, όπως και ο δημόσιος λόγος γύρω από αυτά. φτάνει να δηλώνουν πάντα τα συναινετικά πλαίσια και τη σημασία τους. και να λαμβάνουν πάντα υπόψη τους πως ζούμε σε πατριαρχικές και ιεραρχικές κοινωνίες, όπου ο σεξισμός, ο καταπιεστικός φετιχισμός και η μη συναινετική άσκηση εξουσίας είναι πραγματικότητες που τις βιώνουμε πολλ@ εντός κι εκτός κουίαρ και bdsm κοινοτήτων. και η συναίνεση και η ξεκάθαρη δήλωσή της είναι αυτό που πολύ συχνά διαχωρίζει την καταπίεση από την ενδυνάμωση. ιδιαίτερα όταν μιλάμε για bdsm, συμπεριλαμβανομένου του φετιχισμού. μπορούμε να μιλάμε απενεχοποιημένα για τις επιθυμίες μας χωρίς να καταπιέζουμε ή να πληγώνουμε παράλληλα άλλ@ ανθρώπ@ με λόγο που μπορεί να κάνει τρίγκερ άσχημα συναισθήματα δικών τους βιωμάτων. φτάνει να λαμβάνουμε πάντα υπόψη μας και να αναγνωρίζουμε τις διάφορες μορφές καταπίεσης που υπάρχουν γύρω μας και τα προνόμιά μας εκεί που υπάρχουν. (Από Καμένα Σουτιέν).
3. Ἡ ὡραία δεσποινὶς μὲ τὴν ἀξύριστη μασχάλη ἢ κάποια ἄλλη, ὅμοιά της, -δὲν μπορεῖ- θὰ ἔχει καὶ μουστάκι στὸ μουσούδι της ἢ καὶ γένια στὸ πηγουνάκι της, ὅπως τόσες καὶ τόσες κοπέλες ἔχουν. Καί, τότε, ἴσως θὰ ἔχει βγάλει τὰ μουστάκια & γένια της, θὰ ἔχει χτενίσει-βάψει τὰ μαλλάκια της κ.λπ. Ἀλλὰ θὰ ἔχει ἀφήσει ἀξύριστες τὶς μασχάλες της. Γιατὶ πιστεύει ὅτι οἱ ἀξύριστες μασχάλες χτυπᾶνε τὴν σεξουαλικὴ κανονικότητα στὸ εὐαίσθητο σημεῖο της, σύμφωνα μὲ τὰ δόγματα τῆς ἐναλλακτικότητας καὶ τῆς ἀπελευθερωτικῆς παρλαπίπας. Ὄχι ὅμως καὶ τὰ ἀξύριστα γυναικεῖα μουστάκια καὶ γένια: αὐτὰ ἐξουδετερώνουν ἢ μειώνουν τὴν προκλητικότητα τοῦ ἀντικομφορμισμοῦ στὰ μάτια τῶν μικροαστῶν.Διότι ἡ ἀξύριστη μασχάλη «προκαλεῖ θετικά» (ἡ μυθολογία τῆς Πρόκλησης πανταχοῦ παρούσα), ἐνῶ τὸ τραγίσιο γένι καὶ τὸ μουστάκι παρθένας τοῦ Κατηχητικοῦ εἶναι ἀπὸ γελοῖα ἕως ἀηδιαστικά, ἀφοῦ μετατρέπουν τὴν ἐπιθετικὴ ἀντιεξουσιάστρια  / φεμινίστρια κ.ο.κ. σὲ πρὶν τὴν ὥρα της μπάμπω τοῦ χωριοῦ μου. Ἄσε, **ἀναρχοφεμινίστρια**, νὰ σοῦ χαϊδέψει τὸ τραγίσιο γένι ὁ ἐραστής, καὶ μετὰ κάνε μας μάθημα ἐναντίωσης σὲ κάθε νόρμα καὶ κανονικότητα. Καλὸ εἶναι, λοιπόν, νὰ κόβονται ἀπὸ τὶς ἀντιεξουσιάστριες τὰ μουστάκια τους, ὅταν φυτρώνουν. (Χρονογραφίαι).
4. Ο «Στόχος» αποκαλύπτει ότι το Ρενάκι (που το παίζει τεκνό, αλλά έχει καβαντζώσει τα 40 και πάει ολοταχώς για γεροντοκόρη) είναι Μεγάλη Θαυμάστρια του αιμοσταγούς Τυράννου της Κούβας Φιντέλ Κάστρο, των Ζαπατίστας και του μαοϊκού ηγέτη Κομμαντάτε Μάρκος!Όταν πέθανε η **αναρχοφεμινίστρια** πρώην Πρώτη Κυρία της Γαλλίας, Ντανιέλ Μιττεράν, η Ρένα Δούρου έβγαλε ανακοίνωση (22 Νοεμβρίου 2011) ως υπεύθυνη Ευρωπαϊκών Υποθέσεων του Σύριζα και υμνούσε την γυναίκα του Μιτεράν, επειδή «…δεν δίσταζε, προς μεγάλη απογοήτευση του διπλωματικού κατεστημένου, να αγνοήσει το πρωτόκολλο και να συναντηθεί με τον Φιντέλ Κάστρο ή τον κομαντάτε Μάρκος»!.. Και η ανακοίνωση αυτή υπάρχει ακόμη στην ιστοσελίδα της στο Διαδίκτυο!.. (Στόκος).
5. ο φεμινισμός δεν είναι εναντίων των ανδρών, αυτό είναι αστική προπαγάνδα. είναι ο φεμινισμός εναντίων του σεξισμού και του σωβινισμού, απλά για ιστορικούς λόγους όταν γεννήθηκε αυτο το αντισεξιστικό και αντισωβινιστικό κίνημα κυρίαρχο φύλο ήταν οι άνδρες και γι'αυτό ονομάστηκε φεμινισμός γιατί είχε σα σκοπό την απελευθέρωση των γυναικών (αν είχε γεννηθεί το κίνημα σε άλλη κοινωνία μπορεί να ονομαζόταν και ανδρισμός δηλαδή, καμιά διαφορά, η ίδια απολύτως ιδέα θα ήταν απλά το όνομα βγαίνει σύμφωνα με τις συνθηκες της κάθε κοινωνίας και τους ιστορικούς παράγωντες). παρόλο που σήμερα τα πράγματα είναι πολύ καλύτερα, ακόμα συνεχίζει το ανδρικό φυλλο να είναι κυρίαρχο, κι αυτό δεν είναι τυχαίο γιατί αυτή η κατάσταση υποστηρίζεται από το καπιταλισμό, και έτσι ο φεμινισμός είναι ακόμη επίκαιρος. κι εγώ που τα γράφω αυτά άνδρας είμαι και δεν έχω κανένα πρόβλημα να λέγομαι **αναρχοφεμινιστής**. ξεκολλάτε λοιπόν οι υπόλοιποι, ο εχθρός σας δεν είναι οι φεμινιστές/ριες, είναι τα αφεντικά και οι κυβερνώντες, και ο αναρχισμός ήταν απο πάντα φεμινιστικός (δηλαδή αντισεξιστικός, απλά το όνομα είπαμε είναι για ιστορικούς και κοινωνικούς λόγους). (Indymedia).